《山园四咏·烟壑》
宋代·姜特立

苍然者为烟，呀然者成壑。
赖此十八公，与之相领略。
中间制小亭，面势巧安著。
千山攒修眉，一水环青玉。
勃图映高标，觚棱翼飞角，
夜深或沈沈，月澹还漠漠。
趺坐者谁子，草衣复芒屩。
素发照晴昊，飘萧如野鹤。
傥非违世者，何以有此乐。
向夕下坡陀，清兴寄寥廓。
此境真可画，此意终难貌。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。